Privaatsektor en regering moet saamwerk om konstruksiebedryf te ondersteunFoto: Pixabay/Pexels.com Die konstruksiebedryf word deur uiters moeilike toestande belemmer. Dit is die mening van ’n ontleder by First National Bank (FNB), Jason Muscat. Volgens Muscat word ’n groot gedeelte van werk wat aan die konstruksiebedryf toegeken word, uit die staatskas toegeken. Hy wys egter daarop dat vanjaar se begroting uiters beperkend was vir infrastruktuurbesteding en dit nuwe planne op die tekenbord gelaat het. “Daar is nie juis veel wat tans gebeur nie,” sê hy. Muscat meen dat weens die finansiële penarie waarin Suid-Afrika hom bevind, dit uiters moeilik vir die regering is om betekenisvolle belegging in infrastruktuurbesteding te maak. Wat hom egter bekommer, is dat die privaatsektor ook nie juis tans in infrastruktuur belê nie. “Gevolglik lyk vooruitsigte in die sektor maar bra skraps,” sê hy. Hy wys daarop dat konstruksie in die eerste kwartaal van FNB en die Buro vir Ekonomiese Ondersoek (BEO) se siviele konstruksie-indeks net 12 indekspunte bereik het. Dit was die laagste lesing sedert die indeks in 1997 begin het. Muscat sê nog ’n kommer was dat daar nie juis enige groot konstruksieprojekte in die vooruitgesig gestel word nie. Hy meen dat die sektor wel ’n hupstoot kan kry van ontwikkelinge in die mynbou, vervaardigingsektor en kleinhandel. “Sulke ontwikkelinge kan die sektor nie net ondersteun nie, maar ook sy bydrae tot die bruto se binnelandse produk verhoog.” Volgens Muscat sal dit ook ’n voordeel inhou vir die belastinggaarder omdat meer belasting ingevorder kan word. Hy sê ’n stewiger groeikoers beteken meer geld vir die staat. Nog ’n voordeel van die konstruksiesektor is sy vermoë om werk te skep. Volgens Muscat is daar tans 1,4 miljoen mense in die sektor werksaam en hy reken dat dié syfer verdubbel kan word. Hy voeg by dat ’n kykie na beide ontluikende en ontwikkelde ekonomieë toon dat die Suid-Afrikaanse konstruksiebedryf tans swaar trek in die sektor. Muscat sê die beste plek om te begin om buitelandse beleggers te lok, is juis in die konstruksiebedryf, want hierdeur kan kapasiteit ontwikkel word. Boonop kan dit die groeikoers ’n hupstoot gee omdat konstruksie se bydrae tot groei 3% is. Volgens Muscat sit die sektor ook met probleem waarvoor hy self verantwoordelik is. Dit sluit die sameswering met die bou van projekte vir die 2010 Wêreldbekersokkertoernooi in Suid-Afrika in. Nog ’n uitdaging is die gebrek aan regeringsbesteding in die sektor. Die sektor het nuwe projekte nodig. Die onderhoud van bestaande geboue en infrastruktuur is maar net ’n druppel in die emmer, voeg hy by. Volgens Muscat is dit noodsaaklik dat die privaatsektor en regering saamwerk om die sektor te ondersteun. Nóg ’n probleem wat die sektor getref het, was Eskom en die regering se hardnekkige weiering om die onafhanklike kragvoorsieners se kontrakte te onderteken. Die regering het intussen van standpunt verander en die kontrakte onderteken. Nóg ’n hindernis is die gesloerdery met die Mynbou-handves. Muscat meen sodra die dokument afgehandel is, kan dit tot nuwe beleggings lei was die konstruksiesektor kan steun.